Sperdatum vir kommentaar oor NGV verleng(Foto: pixabay) Die parlementêre portefeuljekomitee oor gesondheid sê hy het die afgelope ruk heelwat versoeke ontvang om die sperdatum vir geskrewe kommentaar op die omstrede voorgestelde nasionale gesondheidsversekering (NGV) te verleng. Hy het dus besluit om die spertyd van 11 Oktober na 29 November te verleng, het dr. Sibongiseni Dhlomo, voorsitter van die komitee, gesê. Die komitee het gesê geen verdere uitstel gaan aan geskrewe voorleggings gegee word nie. Openbare sittings begin steeds op 25 Oktober in Mpumalanga. Die burgerregtegroep AfriForum het gesê die uitstel is net nog ŉ waarskuwing dat die NGV uit die staanspoor in die moeilikheid is. “Die feit dat die sluitingsdatum vir die lewering van kommentaar op die NGV weer eens uitgestel is, is tekenend daarvan dat die departement van gesondheid nie gereed is om ’n projek van hierdie omvang van stapel te stuur nie en dat dit gedoem is om te misluk,” het Natasha Venter, AfriForum se woordvoerder oor die NGV, gesê. “Die implementering hiervan kan die totale ineenstorting van Suid-Afrika se gesondheidstelsel tot gevolg hê, veral gegewe die swak uitslag van die NGV se loodsprojekte.”